Frank Jensen (S), 2003-03-19:
Jeg bruger de tilkendegivelser, vi har fået fra Hans Blix i hans rapporter.
Jeg bruger de udtalelser, man har kunnet læse offentliggjort i går på en række internationale nyhedsbureauer fra de våbeninspektører, der blev hentet ud af Irak i går, ikke efter eget ønske, ikke efter våbeninspektørernes og chefen for våbeninspektørernes ønske, men på baggrund af at en række lande nu vil i krig. Det er jo ikke at skubbe våbeninspektørerne foran sig, det er at bruge deres udtalelser til at dokumentere, at det ikke var uden grund, at Blix mente at gøre fremskridt.
Udsagnet om, at han havde brug for ikke år, ikke måneder, men uger, bliver mere og mere nærværende, når man læser udtalelserne fra de våbeninspektører, der blev hentet ud i går.
De er jo dybt, dybt frustrerede.
De mente, at de kunne afvæbne Saddam Hussein.
Det er, som om Venstre og De Konservative og Dansk Folkeparti står her på Folketingets talerstol og siger, at den beslutning, de har truffet, overhovedet ingen konsekvenser har, at krig ingen konsekvens har.
Det er jo bare en politisk beslutning.
Man må udvise handlekraft.
Jeg tror, man bliver slemt klogere i de kommende uger, og jeg frygter det.
Jeg står ikke og hoverer over det, jeg frygter, at vi kommer til at høre rapporter om meget, meget store menneskelige tab og lidelser.
Det ved enhver er forbundet med at skulle ind at føre krig i mand til mand-situationer i Bagdad.
Så lad være med at stå her i dag og uden for dette hus
at tale til befolkningen, som om man har truffet en beslutning, der ikke har konsekvens.
Den har
voldsom konsekvens.
Og kunne man ikke der vente på, at Hans Blix gjorde sit arbejde færdigt?
Har vi ikke så meget tålmod, at vi kan vente på, at dem, vi sætter i funktion på verdenssamfundets vegne, kan gøre deres arbejde færdigt?
De beder om ganske få ekstra uger.
Til hr. Søren Gade: Legitimiteten har jeg redegjort for, også i 1998.
Jeg tror ikke, hr. Søren Gade var i salen på det tidspunkt, det vil jeg spare resten af Tinget for at gennemgå igen.
Fru Inger Støjberg siger, fuldstændig dybtfølt tror jeg, at hun ikke ønsker en krig.
Det er der jo ingen mennesker
der gør, så jeg siger ikke, at Venstre og De Konservative har truffet deres beslutning, fordi de er vilde efter at komme i krig.
Det er der ingen mennesker der er.
Jeg siger bare, at der har været en anden vej, også for fru Inger Støjberg, her i Folketinget, og det var at sige til regeringen: Bliv på det spor, I har været på i ganske mange måneder.
Bliv der til det sidste, også selv om amerikanerne med den nuværende præsident i spidsen mister tålmodigheden.
I har gode argumenter for det, for det har I på baggrund af Blix' arbejde og på baggrund af de konkrete våbeninspektørers afrapporteringer, både dem til Blix og dem, de gav udsagn om, da de forlod Irak i går.
Det er de samme argumenter, som dem, I føler jer allierede med i Norge, vil bruge over for den norske regering, Sverige, Finland, Tyskland, Frankrig osv.
Der er masser af liberale mennesker i den ganske verden, som ligesom jer ikke synes, at svaret er krig.
Lad være med at føle, at vi sidder magtesløse her i Folketinget.
Der var en anden vej, og fordi der nu er opmarcheret flere hundrede tusinde soldater uden for Iraks grænser, skal man ikke lade sig presse til at udløse krigen, hvis der fortsat er mulighed for at give freden en chance.
Ingen ved, om den vil blive en realitet, men vi var klar til at drage konsekvensen, hvis den ikke blev det, og det har vi tilkendegivet over for regeringen.
Vi vidste godt, at FN-sporet førte frem til en konklusion, der kunne ende med både fred og krig.
Igen til hr. Søren Gade: I 1998 var situationen en anden.
Vi har været inde på alt det med legalitet, men jeg vil bare kort sige, at Udenrigsministeriets juridiske tjeneste siger selv, at 1441 suspenderer de gamle resolutioner fra 1990-1991.
De var fuldt gældende i 1998, og derfor var det juridiske folkeretlige grundlag et andet, men situationen var til gengæld også en anden.
Det, man skal lægge til grund, når man skal vurdere det folkeretlige i situationen, var også noget andet i 1998 end i denne måned.
Til hr. Troels Lund Poulsen skal jeg sige, at det jo er Blix og Sikkerhedsrådet, som også efter den nuværende udenrigsministers opfattelse er dem, der skal konkludere.
Jeg tror, udenrigsministeren kan genkende det citat: Vi støtter Sikkerhedsrådet.
Kunne Venstre ikke også huske det citat fra udenrigsministeren?